བདེན་ཁ་འབྱིན་པའི་ཐོལ་གླུ།

བདེན་ཁ་འབྱིན་པའི་ཐོལ་གླུ། 
རྫོགས་ཆེན་སྐུ་ཕྲེང་དྲུག་པའི་ཡང་སྤྲུལ་འཇིགས་མེད་བློ་གསལ་དབང་པོ་མཆོག་ལ་ཕུལ་བ།
_____བེ་རི་འཇིགས་མེད། 

བསྟོད་པའི་མཐའ་ལ་འཛེགས་པའི་འུད་སྒྲོག་དང་༎
སྨོད་པའི་གཡང་ལ་བསྐྱུར་བའི་སྐུར་འདེགས་གཉིས༎
ཀ་དག་ཁྲེགས་ཆད་དབྱིངས་སུ་རྒྱས་བཏབ་ནས༎
འགོག་པའི་ཚིག་རྒྱན་རི་མོ་འགའ་ཞིག་སྤེལ༎

བང་བ་གསེར་ལ་བརྗོད་པའི་འུར་སྒྲོག་མིན༎
ར་གན་གསེར་དུ་འཛིན་པའི་སྒྲོ་བཏགས་མིན༎
བསྲེགས་བཅད་བརྡར་བའི་ངོས་འཛིན་མེད་པ་མིན༎
གསེར་གྱི་རང་མདངས་གསལ་བའི་རྫོགས་ཆེན་པ༎

གངས་དང་བྱེ་མའི་གསེབ་ནས་སྐྱེས་པ་མིན༎
བཅོས་མའི་དྲི་བཟང་་ཕྱི་ནས་བྱུག་པ་མིན༎
སྐྱེས་སྦྱངས་ཤེས་བྱའི་ལོ་འདབ་མེད་པ་མིན༎
ཧ་རི་ཙནྡན་ལྗོན་བཟང་རྫོགས་ཆེན་པ༎

རྒྱ་རྒན་མགོ་བསྐོར་གཏོང་མཁན་ཟོག་པོ་མིན༎
རྒྱ་མོ་ལྐོག་ཏུ་རུམ་པའི་འཆལ་ཕོ་མིན༎
ཉམས་རྟོགས་མེད་པར་རིག་མ་བསྟེན་པ་མིན༎
ངེས་དོན་གྲུབ་པའི་དབང་ཕྱུག་རྫོགས་ཆེན་པ༎

ཐོས་པ་མ་བསགས་ཆོས་བཤད་ཉ་པ་མིན༎
བསམ་པས་མ་དཔྱད་རྒན་མོའི་དག་སྣང་མིན༎
སྒོམ་པས་མ་མྱངས་ཕྱི་བ་ཕུགས་ཉལ་མིན༎
ཉམས་རྟོགས་མཐའ་ལ་སོན་པའི་རྫོགས་ཆེན་པ༎

ཕ་ངོ་བུ་ཡིས་མི་ཤེས་དྭ་ཕྲུག་མིན༎
ཕ་ཤུལ་ཚ་བོས་བརླག་པའི་ཀླད་སྟོང་མིན༎
ཕ་ཆོས་གཙང་མ་རླུང་ལ་བསྐུར་མཁན་མིན༎
ཕ་རུས་རྒྱུན་འཛིན་གནང་མཁན་རྫོགས་ཆེན་པ༎

མ་གྱུར་འགྲོ་བ་རིས་སུ་བོར་བ་མིན༎
མ་རབས་སྤྱོད་པས་གཞན་སེམས་དཀྲུག་མཁན་མིན༎
མ་ཡིན་ཡིན་མདོག་བྱས་པའི་རྫུན་རྐྱལ་མིན༎
མ་ཆོས་བསྟན་པའི་བདག་པོ་རྫོགས་ཆེན་པ༎

ཡིག་དྲུག་འགྲོ་དྲུག་ཡ་དྲུག་གི་གྲངས༎
མཚོན་པའི་ཚིགས་བཅད་དྲུག་གི་རྐང་པ་ལ༎
དགག་ཚིག་སོ་དྲུག་སྦྱར་བའི་སྙན་ཚིག་འདི༎
རྫོགས་ཆེན་དྲུག་པའི་མཆོག་སྤྲུལ་ཁྱོད་ལ་ཕུལ༎

དགེ་ཟུར་མིང་ཙམ་འདྲེན་པ་བེ་རི་འཇིགས་མེད་དབང་གིས་ཝཱ་རཱ་ཎ་སཱི་བོད་ཀྱི་མཐོ་སློབ་རྩོམ་རིག་བསྟི་གནས་ཁང་ནས་2014ལོའི་ཟླ 11ཚེས 19གཟའ་ལྷག་པའི་ཉིན་བྲིས།